ขอ (หุ้น) คืน
วันนี้ธนาคารไทยพาณิชย์มีฐานะแข็งปึ้ก จ่ายเงินปันผลของปี 2555 ถึงหุ้นละ 4.50 บาท แต่ผู้ถือหุ้นของธนาคารเริ่มไม่สบายใจ
6 เม.ย. 2556

วันนี้ธนาคารไทยพาณิชย์มีฐานะแข็งปึ้ก จ่ายเงินปันผลของปี 2555 ถึงหุ้นละ 4.50 บาท แต่ผู้ถือหุ้นของธนาคารเริ่มไม่สบายใจ
เรื่องของเรื่องก็คือ เมื่อวิกฤตต้มยำกุ้ง ธนาคารต้องขอความช่วยเหลือเงินกองทุนขั้นที่ 1 จากกระทรวงการคลัง แลกกับการให้คลังถือหุ้นบุริมสิทธิของธนาคาร 38.8% สำนักงานทรัพย์สินส่วนพระมหากษัตริย์ถือหุ้นแค่ 11% 
หลังจากเศรษฐกิจฟื้นธนาคารก็พลิกฐานะกลับมาสร้างกำไรได้มากมาย ก็ทยอยขอซื้อหุ้นคืนจากกระทรวงการคลัง จนหุ้นของสำนักงานทรัพย์สินและพันธมิตรถือรวมกันเป็น 23.73% ส่วนคลังสัดส่วนหุ้นลดลงเหลือ 23.16% 
สัดส่วนหุ้นที่พอฟัดพอเหวี่ยงกัน ทำให้คลังถือโอกาสส่งผู้บริหาร ซึ่งเป็นข้าราชการมานั่งเป็นบอร์ด 2 คน แต่ช่วงหลังคลังเริ่มส่งคนนอกเข้ามาเป็นกรรมการแทนคนจากคลัง ทำให้ผู้ถือหุ้นคนอื่นเริ่มไม่สบายใจ 
ว่าแล้วทางบอร์ดแบงก์ก็คิดว่า อาจจะต้องขอซื้อหุ้นคืนเพิ่มอีก เพื่อความสบายใจของผู้ถือหุ้นที่เกรงว่า คลังจะเข้ามาจุ้นจ้านกับธนาคาร 
แต่ว่า...ว่าแต่ ทางคลังจะยอมหรือไม่ เพราะตอนนี้ต้องการอำนาจมากกว่าเงิน